
RAPORT
asupra proiectului de Lege privind aprobarea Ordonanţei de urgenţă a Guvernului nr.106/2017 pentru prorogarea unor termene privind stabilirea unor măsuri pentru asigurarea facilităţilor la transport pentru anumite categorii de persoane


În conformitate cu prevederile art.95 şi 115 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa nr.PLx 120/2018 din 14 martie 2018, cu dezbaterea pe fond, în procedură de urgenţă, a proiectului de Lege privind aprobarea Ordonanţei de urgenţă a Guvernului nr.106/2017 pentru prorogarea unor termene privind stabilirea unor măsuri pentru asigurarea facilităţilor la transport pentru anumite categorii de persoane.

La întocmirea prezentului raport, Comisia a avut în vedere:
· avizul favorabil al Consiliului Legislativ (nr.1133/20.12.2017)
· avizul favorabil al Comisiei pentru transporturi şi infrastructură 
(nr.4c-26/41/04.04.2018)
· avizul negativ al Comisiei pentru drepturile omului, culte şi problemele minorităţilor naţionale (nr.4c-5/127/21.03.2018)
· avizul favorabil al Comisiei pentru apărare, ordine publică şi siguranţă naţională (nr.4c-12/136/27.03.2018)
· avizul favorabil al Comisiei pentru industrii şi servicii 
(nr.4c-3/140/28.03.2018).

Proiectul de lege a fost adoptat de Senat în şedinţa din 12 martie 2018.

Proiectul de lege are ca obiect de reglementare aprobarea Ordonanţei de urgenţă a Guvernului nr.106/2017, care prevede prorogarea, până la data de 31 decembrie 2019, a termenului prevăzut la art.V şi VII din Ordonanţa Guvernului nr.8/2011, precum şi prorogarea termenului prevăzut la alin.(2) al articolului unic din Ordonanţa Guvernului nr.4/2013, până la data de 1 ianuarie 2020, în scopul asigurării facilităţilor la transport pentru anumite categorii de persoane.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată.

La dezbaterile care au avut loc în şedinţa din 17 aprilie 2018 au participat, în conformitate cu prevederile art.55 din Regulamentul Camerei Deputaţilor:
· d-l Adrian Vlad Chiotan - preşedintele Autorităţii Naţionale pentru Persoanele cu Dizabilităţi
· d-na Georgeta Jugănaru – director, Ministerul Muncii şi Justiţiei Sociale
· d-na Rodica Petrică – şef serviciu, Ministerul Transporturilor
· d-l Valeriu Tănase – consilier, Ministerul Transporturilor.

La lucrările comisiei şi-au înregistrat prezenţa 20 de deputaţi, din totalul de 22 de membri ai comisiei.
Raportul comisiei a fost adoptat cu majoritate de voturi (3 abţineri).

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 
	
În urma finalizării dezbaterilor, Comisia propune Plenului Camerei Deputaţilor adoptarea proiectului de lege în forma prezentată.
	

PREŞEDINTE,				SECRETAR,
	Adrian Solomon 			Violeta Răduţ




Întocmit,
Consilier parlamentar Sorina Szabo

